**Áššemeannudeaddji - Biras- ja areálaplánaáššit**

Sámedikki kulturmuitu, areála ja birasossodagas lea rabas bistevaš vigi áššemeannudeaddjin areála ja birasjuhkosis.

Bargobáiki lea okta Sámedikki kánturbáikkiin, gos lea rabas kántorsadji.

Sámedikki ovddasvástádus ja bargu kulturmuitosuodjalusas, areálas- ja resursahálddašeamis vuolgá sámi álbmoga vuhtiiváldimis ja das huksejuvvon mandáhta . Beaivválaš barggus lea maid ovddasvástádus fágasuorggi iešguđetlágan lágain, guovddážis dás lea plána- ja huksenláhka.

Kulturmuitu, areála ja birasossodagas leat golbma juhkosa:

* Areála ja birasjuogus
* Vistesuodjalus- ja kultureanadatjuogus
* Kulturmuitojuogus

**Barggut**

Virggi deháleamos barggut:

* Áššemeannudeapmi, ráđđeaddin ja politihkkaovddideapmi mii gullá servodatplánemii ja areálahálddašeapmái.
* Doallat oktavuođa ja ovttasbargat guovddáš, regionála ja báikkálaš eiseválddiiguin, sámi institušuvnnaiguin, beroštupmeorganisašuvnnaiguin ja báikegottiiguin.

Bargosuorgi sáhttá áiggi vuolde rievdat, ja virgái sáhttet maid biddjot eará barggut mat gullet Sámedikki doibmii.

**Gelbbolašvuohta**

Mastergráda dahje sullasaš mii gullá plánafága / servodatdiehtaga oahpahussii. Bargoduogáš stuorit plána- ja čielggadanbarggus lea ovdamunnin. Árvvoštallamii sáhttet váldot kandidáhtat main unnimus bachelorgráda dahje sullasaš, ja unnimus 5 jagi guoskevaš bargohárjáneapmi mii gullá fágasuorgái.

Sámegiela hálddašeaddjit vuoruhuvvojit. Kandidáhtat geat eai hálddaš sámegiela, leat geatnegahtton čađahit SÁÁL 1 ja 2 eksámena jagi sisa maŋŋel virgádeami. Dát vástida jahkebealovttadahkii, maid bargoaddi máksá. Ohcci ferte ráhkkanan giellaiskosii jearahallama oktavuođas.

**Mii deattuhit:**

* Gelbbolašvuohta sámi servodatdiliin deattuhuvvo
* Buorit gulahallan- ja ovttasbargonávccat
* Buorre njálmmálaš ja čálalaš ovdanbuktinnákca
* Návccat bargat iešheanalaččat ja ulbmillačča
* Bálvalusdáhttu

**Bálká- ja bargoeavttut**

Virgi bálkáhuvvo Stáhta regulatiivva mielde virgekodas 11434 ráđđeaddi dahje 1364 seniorráđđeaddi, vuolgá ohcci bargohárjáneamis ja gelbbolašvuođas.